CELEX: 52017PC0451
Language: sl
Date: 2017-08-23
Title: Predlog IZVEDBENI SKLEP SVETA o dovoljenju Republiki Poljski, da uvede poseben ukrep, ki odstopa od člena 193 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 23.8.2017
            COM(2017) 451 final
            2017/0205(NLE)
            Predlog
            IZVEDBENI SKLEP SVETA
            o dovoljenju Republiki Poljski, da uvede poseben ukrep, ki odstopa od člena 193 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               
                  V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
               
               
                  Poljska je z dopisom, ki ga je Komisija evidentirala 7. oktobra 2016, zahtevala odstopanje od člena 193 direktive o DDV, da bi uporabila mehanizem obrnjene davčne obveznosti za trde diske, kot so polprevodniški diski (SSD) in magnetni trdi diski (HDD). V skladu s členom 395(2) direktive o DDV je Komisija z dopisoma z dne 12. in 13. julija 2017 o zahtevi Poljske obvestila druge države članice. Komisija je z dopisom z dne 13. julija 2017 uradno obvestila Poljsko, da ima na voljo vse informacije, potrebne za presojo zahteve.
               
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Člen 193 direktive o DDV določa, da je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV).
               
            
            
               V skladu s členom 395 Direktive o DDV Poljska zahteva odobritev odstopanja od člena 193 direktive o DDV, da bi uporabila mehanizem obrnjene davčne obveznosti za dobavo vseh trdih diskov (vključno s SSD in HDD), ki niso zajeti s členom 199a direktive o DDV. Po tem postopku je DDV dolžan plačati davčni zavezanec, kateremu se blago dobavlja. Če ima ta davčni zavezanec pravico do polnega odbitka, istočasno prijavi in odbije DDV, ki ustreza dobavi, zaradi česar se DDV državni blagajni dejansko ne plača. 
            
            
               
                  Poljska zahteva odstopanje, da bi preprečila nadaljnje širjenje goljufij v zvezi z DDV v sektorju trdih diskov. Na Poljskem mehanizem obrnjene davčne obveznosti na podlagi člena 199a direktive o DDV zajema več elektronskih izdelkov (pametne telefone, prenosne računalnike, igralne konzole itd., od nedavnega pa tudi procesorje). Po navedbah Poljske so po uvedbi mehanizma obrnjene davčne obveznosti za dobavo slednjih izdelkov trdi diski postali še eden od elektronskih izdelkov, ki se uporabljajo za goljufije v zvezi z DDV. Na trgu s trdimi diski se za goljufije v zvezi z DDV vse bolj uporablja mehanizem „neobstoječega trgovca“. Ta praksa ima zaradi svojega obsega in razsežnosti neposreden in zelo negativen učinek na distributerje, ki ne sodelujejo pri goljufijah, ter vodi do zmanjšanja prihodkov iz DDV. 
               
               
                  Na podlagi informacij, ki jih je predložila Poljska, mehanizem goljufij deluje tako, da goljufivi operaterji registrirajo subjekte pod določenim naslovom in nekaj časa oddajajo davčne napovedi. Ti subjekti nato počakajo na pravi trenutek, da izvedejo več velikih domačih prodaj, pri čemer poberejo DDV od svojih strank in zaprejo svoje podjetje brez plačila DDV za proračun. V večini primerov je nemogoče izvesti revizijo teh subjektov, saj je zaradi pojava virtualnih sedežev, pogostih sprememb registriranega sedeža in pomanjkanja dokumentacije glede izvedenih transakcij težko odkriti dejanski kraj poslovanja in osebe, vključene v dejavnosti. 
               
               
                  Poljska je sprejela številne ukrepe za boj proti tovrstnim goljufijam in njihovo preprečevanje (reforma davčne uprave za usmeritev sredstev v boj proti goljufijam, uvedba enotnega revizijskega spisa, obvezni mesečni obračuni DDV, uvedba upravnih kazni itd.), potekajo pa tudi nadaljnje reforme (npr. prostovoljni sistem deljenega plačila). Dokler pa ukrepi ne zagotovijo dejanskih rezultatov, Poljska meni, da je potrebna dodatna podpora v obliki začasnega ukrepa, kot je uvedba domačega mehanizma obrnjene davčne obveznosti. 
               
            
            
               Predlaga se odobritev odstopanja od 1. januarja 2018 do 31. decembra 2020. Ker bi morali ukrepi, ki jih je sprejela Poljska, do izteka odstopanja zagotoviti pričakovane rezultate, Poljska ne bo potrebovala več časa za odstopanje od člena 193 direktive o DDV v zvezi z dobavo trdih diskov. Podaljšanje odstopanja naj torej ne bi bilo potrebno. 
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost) 
            
            
               Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja.
            
            
               •Sorazmernost
            
            
               Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti.
            
            
               Zaradi omejenega področja uporabe odstopanja je posebni ukrep sorazmeren z želenim ciljem, tj. preprečevanje nekaterih vrst davčnih utaj ali izogibanja davkom v določenem sektorju. 
            
         
         
            
               •Izbira instrumenta
            
            
               V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države članice.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               Ta predlog temelji na zahtevi Poljske in zadeva le to državo članico.
            
            
               •Zbiranje in uporaba strokovnih mnenj
            
            
               Strokovno mnenje ni bilo potrebno.
            
            
               •Ocena učinka
            
            
               Predlog izvedbenega sklepa je namenjen preprečevanju nekaterih oblik davčnih utaj ali izogibanja davkom v sektorju trdih diskov. Mehanizem obrnjene davčne obveznosti naj bi Poljski pomagal, da ustavi nadaljnje širjenje goljufij in prepreči goljufije v zvezi z DDV v sektorju trdih diskov. Zato bo imel ukrep odstopanja potencialno pozitiven učinek. 
            
            
               Zaradi majhnega obsega odstopanja in časovno omejene uporabe bo učinek v vsakem primeru omejen.
            
            
               4.PRORAČUNSKE POSLEDICE
            
            
               Predlog ne vpliva na proračun EU. 
            
            
               5.DRUGI ELEMENTI
            
            
               Predlog vsebuje določbo o prenehanju veljavnosti, in sicer 31. decembra 2020.
            
            
               2017/0205 (NLE)
            
            
               Predlog
            
            
               IZVEDBENI SKLEP SVETA
            
            
               o dovoljenju Republiki Poljski, da uvede poseben ukrep, ki odstopa od člena 193 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
         
         
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  1
                in zlasti člena 395 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Člen 193 Direktive 2006/112/ES določa, da je davčni zavezanec, ki dobavlja blago ali storitve, po splošnem pravilu zavezan k plačilu davka na dodano vrednost (DDV) davčnim organom.
            
            
               (2)Poljska je z dopisom, ki ga je Komisija evidentirala 7. oktobra 2016, zahtevala odstopanje od člena 193 Direktive 2006/112/ES, da bi uporabila mehanizem obrnjene davčne obveznosti za trde diske, kot so polprevodniški diski in magnetni trdi diski. 
            
            
               (3)V skladu s členom 395(2) Direktive 2006/112/ES je Komisija z dopisoma z dne 12. in 13. julija 2017 o zahtevi Poljske obvestila druge države članice. Komisija je z dopisom z dne 13. julija 2017 uradno obvestila Poljsko, da ima na voljo vse informacije, potrebne za presojo zahteve.
            
            
               (4)Na Poljskem so trdi diski, ki niso zajeti s členom 199a Direktive 2006/112/ES, postali še eden od elektronskih izdelkov, ki se uporabljajo za goljufije v zvezi z DDV. Po navedbah Poljske se na trgu s trdimi diski za goljufije v zvezi z DDV vse bolj uporablja mehanizem „neobstoječega trgovca“. Ta praksa ima zaradi svojega obsega in razsežnosti neposreden in zelo negativen učinek na distributerje, ki ne sodelujejo pri goljufijah, ter vodi do zmanjšanja prihodkov iz DDV.
            
            
               (5)Poljska je sprejela številne ukrepe za boj proti goljufijam v zvezi z DDV in njihovo preprečevanje. Dokler pa ukrepi ne zagotovijo dejanskih rezultatov, Poljska meni, da je potrebna dodatna podpora v obliki začasnega ukrepa, kot je uvedba mehanizma obrnjene davčne obveznosti.
            
            
               (6)Poljski bi bilo zato treba dovoliti, da od 1. januarja 2018 uporablja mehanizem obrnjene davčne obveznosti za dobavo trdih diskov, kot so polprevodniški diski in magnetni trdi diski. Odstopanje bi moralo biti časovno omejeno, in sicer do 31. decembra 2020. 
            
            
               (7)Ukrepi, ki jih je sprejela Poljska, bi morali do izteka odstopanja preprečiti nadaljnje širjenje goljufij v zvezi z DDV v sektorju trdih diskov, zato Poljska ne bo potrebovala več časa za odstopanje od člena 193 Direktive 2006/112/ES v zvezi s to dobavo. Poljska zato ne bi smela zahtevati podaljšanja odstopanja. 
            
            
               (8)Odstopanje ne vpliva na lastna sredstva Unije, pridobljena od DDV –
            
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od člena 193 Direktive 2006/112/ES se Poljski dovoli, da v primeru dobave trdih diskov, kot so polprevodniški diski in magnetni trdi diski, kot osebo, ki je dolžna plačati DDV, določi prejemnika. 
            
            
               Člen 2
            
            
               Ta sklep se uporablja od 1. januarja 2018 in preneha veljati 31. decembra 2020.
            
            
               Člen 3
            
            
               Ta sklep je naslovljen na Republiko Poljsko.
            
            
               V Bruslju,
            
            
               
                     Za Svet
               
            
         
         
            
               
                     Predsednik
               
            
         
         
            
                  
                     (1)
                  UL L 347, 11.12.2006, str. 1.